**В НЕДЕ́ЛЮ ПО́СЛЕ 29 ИЮНЯ**

**ПРА́ЗДНОВАНИЕ ПРЕСВЯТЕ́Й БОГОРО́ДИЦЕ**

**РА́ДИ ИКО́НЫ ЕЯ́, ИМЕНУ́ЕМЫЯ «ВАЛАА́МСКАЯ»**

НА МА́ЛЕЙ ВЕЧЕ́РНИ

На Го́споди воззва́х: стихи́ры воскре́сны 4.

Сла́ва, и ны́не, Богоро́дицы, глас 4:

Дне́сь свяще́нное торжество́ Богома́тере нас собра́,/ возвесели́мся, ве́рнии, и, я́ко еди́неми усты́, к Пречи́стей воззове́м:/ ра́дуйся, собором Ангельским воспева́емая,/ ра́дуйся, ро́дом челове́ческим ублажа́емая,/ ра́дуйся, ико́ну Твою́ святу́ю нам дарова́вшая,/ ра́дуйся, Обра́дованная,// Ты бо еси́ оби́тели Валаа́мския Непреста́нное Ра́дование.

На стихо́вне: стихи́ры Богоро́дицы, глас 1.

Подо́бен: Небе́сных чино́в.

С Небе́сных высо́т соше́д Гаврии́л,/ ра́дость Благове́щения Тебе́ принесе́,/ и мы ны́не со А́нгелы пое́м Тебе́:/ ра́дуйся, Благода́тная Богоро́дице Де́во,/ ра́дости на́шея вино́вная,// Тобо́ю бо с на́ми Госпо́дь.

Стих: Слы́ши, Дщи, и виждь,/ и приклони́ у́хо Твое́.

Зарю́ пресве́тлую та́инственнаго дне/ зрим Святу́ю Де́ву/ и, душа́ми просвеща́еми, Ей зове́м:/ ра́дуйся, лю́ди от сна греховнаго пробуди́вшая,/ ра́дуйся, су́щим во тьме Свет И́стинный яви́вшая,// Тобо́ю бо в мир прии́де Госпо́дь.

Стих: Лицу́ Твоему́ помо́лятся/ бога́тии лю́дстии.

Небе́сная ны́не сра́дуются земны́м,/ земна́я же сликовству́ют Небе́сным,/ хва́ляще от земноро́дных Су́щую,/ оба́че безпло́тных Превы́шшую,/ Е́ю бо земни́и восхо́дят к Небеси́,// да бу́дут во веки та́мо, иде́же Госпо́дь.

Слава, и ны́не, глас 6:

Прииди́те, вси тружда́ющиися и обремене́ннии,/ ча́ющии благода́тнаго утеше́ния и вразумле́ния,/ припади́те к о́бразу Богома́тере/ и пове́дайте Ей Саме́й печа́ли ва́ша,/ и обря́щете мир души́, ума́ просвеще́ние,/ ско́рбных обстоя́ний благо́е премене́ние,/ вся бо мо́жет Цари́ца Небе́сная/ и те́пле прося́щих Ю моле́ния исполня́ет// я́ко Всеми́лостивая.

НА ВЕЛИ́ЦЕЙ ВЕЧЕ́РНИ

На Го́споди воззва́х: стихи́ры воскре́сны 4, и Богоро́дицы 6, глас 8:

Днесь в пра́здник Тво́й, Богоро́дице, / приидо́ша лю́бящии Тя/ и почита́ющии ико́ну Твою́ Валаа́мскую,/ е́юже земля́ Ру́сская украша́ется/ и Це́рковь Правосла́вная утвержда́ется./ Благослови́, Влады́чице Держа́вная, лю́ди Твоя́/ и приими́ моли́твы на́ша и моле́ния,/ наипа́че же хвалы́ и благодаре́ния,/ из глубины́ души́ Тебе́ возноси́мыя,/ Ты бо еси́ Ма́ти на́ша милосе́рдая/ и Взбра́нная Воево́да / на неви́димыя и ви́димыя враги,// да́рующая побе́ду Тя призыва́ющим.

Воструби́те весе́лием, го́ры Валаа́ма!/ Взыгра́йте ра́достию, Ла́дожския во́ды!/ Бра́тие, наде́жду тве́рдую восприими́те!/ Се бо Пречи́стая Де́ва Богоро́дица/ изво́ли зде обита́ти, я́коже Сама́ рекла́ есть,/ и во уверение о́браз Свой нам дарова́ла есть./ Те́мже, уны́ние и ле́ность отло́жше,/ на вся́кое де́ло благое со тща́нием поспеши́м,/ да на Стра́шнем Суди́щи глас Засту́пницы на́шея услы́шим,/ ми́лостивно глаго́лющий Христу́ о нас:// се любе́зная ча́да Моя́.

Зрим Тя на ико́не Твое́й, Госпоже́ Всечестна́я,/ стоя́щу на о́блаце ле́гце я́ко Небе́с превы́шшую/ и багряни́цею све́тло оде́яну/ я́ко Цари́цу и Влады́чицу всех,/ пресла́внее же кро́тостию и смире́нием/ я́ко Рабу́ Христо́ву оде́яну/ и ма́тернима рука́ма держа́щую/ Кро́ткаго и Смире́ннаго, И́же есть Вседержи́тель Бог.// Тому́ покланя́ющеся, Тя велича́ем.

И́ны стихи́ры, глас 5.

Подо́бен: Ра́дуйся.

Ра́дуйся, Отрокови́це Мари́е,/ Хра́ме одушевле́нный Слова Божия,/ де́вства непоро́чнаго Благоуха́ние,/ из нетле́нныя утро́бы ми́ру Жизнь прозя́бшая./ Ра́дуйся, Богородительнице и Ма́ти всех ве́рных,/ Це́рковь Христо́ву от враго́в храня́щая,/ ра́дуйся, ико́нами Твои́ми святы́ми/ Правосла́вныя догма́ты я́сно явля́ющая./ Ра́дуйся, прави́телей благочести́вых/ при́сное Вразумле́ние и Укрепле́ние,// ра́дуйся, на́ша Похвало́ и Наде́ждо спасе́ния.

Ра́дуйся, Пресве́тлая Свеще́,/ пла́менем любве́ к Бо́гу горя́щая,/ и Огнь Непристу́пный Божества́,/ я́ко Ма́ти, на руку́ нося́щая./ Ра́дуйся, в благогове́йнем молча́нии/ Го́споду и Сы́ну Твоему́ внима́ющая,/ ра́дуйся, в тишине́ глубо́цей се́рдца Твоего́/ та́йны Его́ при́сно созерца́ющая./ Ра́дуйся, невеще́ственных умо́в удивле́ние/ и немолчное пе́ние.// Ра́дуйся, Благода́тная, ми́ра обновле́ние.

Ра́дуйся, Пречи́стая Де́во,/ иночества Первонача́льнице,/ христолюбцы от мирския суеты восхища́ющая/ и Бо́гу Еди́ному рабо́тати науча́ющая./ Ра́дуйся, до́брая Наста́внице и Воеводо/ му́жески со страстьми́ борю́щимся,/ ра́дуйся, усе́рдно прося́щим Тя,/ моли́тву непреста́нную подаю́щая./ Ра́дуйся, до́блественных во́инов Сы́на Твоего́/ почестьми́ побе́дными венча́ющая// и ра́йская врата́ им отверза́ющая.

Сла́ва, глас 1:

О, всепе́тая Ма́ти!/ Кто испове́сть чудеса́ и ми́лости Твоя́,/ ро́ду челове́ческому во спасе́ние излива́емыя?/ Темже и о́браз Твой Валаа́мский нам дарова́ла еси́,/ его́же и́нок благогове́йный Али́пий чу́дно изобрази́,/ любо́вию бо те́плою, я́же к Тебе́, дви́жимь бя́ше,/ и братския молитвы вспомоществованием,/ и́ноком Тебе́ ака́фист в це́ркви воспевавшим,/ образ Твой писа́ше,/ десницею невидимою наставляемый./ Сего́ ра́ди ны́не, я́ко су́щую Тя с на́ми зрим,/ и ки́я словесы́ в похвалу́ Тебе́ рещи́ недоумева́емся,// темже приими́ от нас ангельское ра́дуйся.

И ны́не, догма́тик гла́са.

На лити́и стихи́ра Богоро́дицы, глас 3.

Валаа́ма светоза́рная звезда́/ яви́ся ико́на Пречи́стыя Богоро́дицы,/ лучи́ благода́ти испуща́ющая/ и к Све́ту Невече́рнему путеводя́щая./ Гряде́м же, бра́тие, вслед ея́ зари́,/ Ма́тери Све́та уми́льно вопию́ще:/ души наша просвети́ и сердца́ очи́сти,/ и по стопа́м отце́в на́ших ходи́ти укрепи́// да сла́вим Трисия́тельное Божество́ во ве́ки.

Сла́ва, и ны́не, глас 2:

Одесну́ю Царя́ Ца́рствующих предста́ Цари́ца,/ Мари́я Богоотрокови́ца,/ со́лнца светле́йшая,/ Херуви́мов Честне́йшая,/ Ю́же Дух Святы́й па́че всего́ ми́ра удобри́./ И Сию́ прекра́сную и нетле́нную Ма́терь Бо́га на́шего// иконопи́сец Валаа́мский Али́пий, ели́ко мо́щно, изобрази́.

На стихо́вне: стихи́ры воскре́сны гла́са.

Сла́ва, и ны́не, Богоро́дицы, глас 4:

Исто́чник благода́тныя помо́щи/ иму́ще ико́ну Твою́, Богоро́дице Де́во,/ с ве́рою прибега́ем к ней и любо́вию лобыза́ем,/ ча́юще ми́лость улучи́ти,/ я́коже дре́вле неду́гующая жена́,/ е́йже в виде́нии рекла́ еси́:/ иди́ на Валаа́м, я́ко та́мо пребываю,/ и та́мо обря́щеши Мой о́браз,/ пред ним моли́ся, и врачева́ние ти пода́м./ Те́мже, Влады́чице, во ве́ки пребу́ди с на́ми,/ вся поле́зная рабо́м Твои́м да́рующи,// и спаси́ ду́ши на́ша.

Та́же: Ны́не отпуща́еши: На благослове́нии хле́бов Богоро́дице Де́во два́жды и тропа́рь Богоро́дицы еди́ножды. Во оби́тели же Валаа́мстей, а́ще во́лиши, глаго́ли тропа́рь Богоро́дицы два́жды и ин тропа́рь Богоро́дицы еди́ножды.

Тропа́рь Богоро́дицы, глас 4:

Богоро́дице Де́во,/ на Твою́ пресве́тлую ико́ну взира́юще, ра́дуемся,/ пред не́ю бо на о́строве Валааме/ мольбы́ усе́рдно моля́щихся исполня́ются./ Услы́ши, Пречи́стая, и нас, молящих Ти ся,/ утверди́ нас в ве́ре и любви́, и испроси́ ми́рови мир,// и душа́м на́шим ве́лию ми́лость.

Ин тропа́рь Богоро́дицы, глас 1:

Ра́дуйся, Благода́тная, Ра́дость и Спасе́ние ми́ру ро́ждшая!/ На Тя упова́юще, отцы́ на́ши Ца́рствия Небе́снаго достиго́ша,/ бу́ди и нам кре́пкая Помо́щница на неви́димыя враги́,/ страсте́й одоле́ние, доброде́телей стяжание,/ благода́ти Боже́ственныя све́тлое позна́ние/ и ве́чное с Го́сподом Иису́сом Христо́м пребыва́ние,/ Твое́ бо есмы́ ста́до, Неве́сто Неневе́стная,// Валаа́ма Госпоже́, Покро́ве и при́сное ра́дование.

НА У́ТРЕНИ

На Бог Госпо́дь: тропа́рь воскре́сен, два́жды.

Сла́ва, и ны́не, тропа́рь Богоро́дицы.

По стихосло́виих седа́льны воскре́сны гла́са с припе́вы и Богоро́дичны их.

Велича́ние Богоро́дицы:

Велича́ем Тя,/ Пресвята́я Де́во,/ Богоизбра́нная Отрокови́це,/ и чтим о́браз Твой святы́й,/ и́мже то́чиши исцеле́ния// всем с ве́рою притека́ющим.

И́но велича́ние, творение святителя Афанасия Ковровскаго:

Досто́йно есть велича́ти Тя,/ Богоро́дице,/ земли́ Ру́сския Цари́цу Небе́сную/ и люде́й правосла́вных// Влады́чицу Держа́вную.

По полиеле́и, ипакои́ гла́са.

Сла́ва, и ныне: седа́лен Богоро́дицы, глас 3.

Подобен: Дева днесь:

Де́ва и Пренепоро́чная Ма́ти ны́не посети́ лю́ди Своя́,/ благоуве́тливо прие́млющи моле́ния/ и веселя́щи ду́ши, честву́ющих о́браз Ея́./ А́нгельстии си́лы То́й слу́жат,/ и вси святи́и Валаа́мстии поклоня́ются,// моля́ще с Богоро́дицею о нас Преве́чнаго Бо́га.

Ева́нгелие воскре́сно. Сла́ва: Моли́твами апо́столов: И ны́не: Моли́твами Богоро́дицы: По 50-м псалме́ стихи́ра воскре́сна.

Кано́н воскре́сен на 4, и Богоро́дицы на 2, и пра́здника Богоро́дицы на 8.

Кано́н пра́здника Богоро́дицы, глас 4.

Песнь 1

Ирмо́с: *Отве́рзу уста́ моя́,/ и напо́лнятся Ду́ха,/ и сло́во отры́гну Цари́це Ма́тери,/ и явлю́ся, све́тло торжеству́я,/ /и воспою́, ра́дуяся, Тоя́ чудеса́.*

Арха́нгельский глас прино́сим Ти, Чи́стая, ны́не и при́сно ра́дуйся, пою́ще. Ра́дуйся, Всесвята́я Ма́ти Бо́га на́шего.

О, коли́кий све́т и боже́ственную сла́дость и́мя Твое́ призыва́емое источа́ет, Пресла́дкаго Иису́са Ма́ти!

В пра́зднице Твое́м скорбя́щии утеша́ются, вражду́ющии примиря́ются, боля́щии исцеляются, те́мже о Тебе́ вси ра́дуемся.

Зря́ще Тя, Де́во, О́гненный Престо́л Вседержи́телев, ужаса́емся: ка́ко Бог младе́нствует пло́тию? Ка́ко но́сиши Нося́щаго вся?

Песнь 3

Ирмо́с: *Твоя́ песносло́вцы, Богоро́дице,/ живы́й и незави́стный Исто́чниче,/ лик себе́ совоку́пльшия, духо́вно утверди́,/ в Боже́ственней Твое́й сла́ве// венце́в сла́вы сподо́би.*

Ра́дуйся, Ра́досте Христа́ возлюби́вших, лесть же мирску́ю возненави́девших. Ра́дуйся, путем покая́ния теку́щих Очище́ние.

Ра́дуйся, Наде́ждо пла́чущих о гресе́х. Ра́дуйся, Ве́ро, в послуша́ние отце́м духо́вным себе́ преда́вших, и Боже́ственная Ре́вносте спасе́ния взыска́вших.

В напа́стех су́щии, все упова́ние на Тя возлага́ем, Госпоже́, сохрани нас под кро́вом Твои́м, да не возра́дуются хотя́щии рабо́м Твои́м зла́я.

Ра́дуйся, Благода́тная Богоро́дице. Ра́дуйся, Ма́ти Жи́зни на́шея. Ра́дуйся, из Нея́же нам возсия́ Христо́с, мир и благослове́ние всем да́руяй.

Конда́к Богоро́дицы, глас 8:

А́ще и мно́га ле́та безве́стна пребы́сть ико́на Твоя́, Влады́чице,/ оба́че во вре́мя благоприя́тно сию́ просла́вила еси́/ и оби́тели Валаа́мстей я́ко опло́т необори́мый дарова́ла еси́,/ всем же христиа́ном по́мощь и заступле́ние,/ да к Тебе́ при́сно взыва́юще,/ от вся́ких бед избавля́емся и ве́село пое́м:// ра́дуйся, Неве́сто Неневе́стная.

И́кос

А́нгельский лик, с Небесе́ при́ник на зе́млю, зрит, ка́ко правосла́вных мно́жество Пречи́стую Де́ву благоле́пно воспева́ет и о́браз Ея́ святы́й благогове́йно почита́ет, те́мже и безпло́тными гла́сы с на́ми зове́т:

 Ра́дуйся, Цари́це Небе́сных и земны́х;

 ра́дуйся, Радосте скорбящих и больных.

 Ра́дуйся, ка́ющихся тве́рдое Упова́ние;

 ра́дуйся, заблу́ждших ми́лостивное Воззва́ние.

 Ра́дуйся, безнаде́жных све́тлая Наде́ждо;

 ра́дуйся, безпомо́щных гото́вая По́моще.

 Ра́дуйся, ко Го́споду Царю о нас Хода́таица;

 ра́дуйся, рабо́м Твои́м ве́чных благ Пода́тельница.

 Ра́дуйся, Неве́сто Неневе́стная.

Седа́лен, глас 5:

За́поведи Твоя́, Христе́, испо́лнити хотя́ще,/ житие́ претру́дное провожда́ем,/ оба́че не вемы, ка́ко, я́же хо́щем до́брая, не твори́м,/ а, я́же не хо́щем, зла́я содева́ем./ Отону́дуже не́мощь естества́ на́шего и зло́бу вра́жию позна́вше,/ к Тебе́, Еди́ному могу́щему спасти́ ны, вопие́м:/ Иису́се Сы́не Бо́жий,// моли́твами Ма́тери Твоея́, поми́луй нас.

Сла́ва, ин седа́лен, глас то́йже:

Возлю́бим смире́ние, бра́тие,/ разумева́юще, я́ко персть есмы́/ и без Бо́га не мо́жем твори́ти ничесо́же./ Та́ко благому́дрствуя, Али́пий приснопа́мятный,/ а́ще и во иконописании изря́ден бе,/ не на ся упова́/ но на помощь вышнюю и молитвы братския./ Сего́ ра́ди сподо́бися о́браз Богома́тере написа́ти,/ его́же Пречи́стая просла́ви чудесы́./ Вои́стину блаже́ни нищии духом,// зане́ смире́нным Бог дае́т благода́ть.

И ны́не, глас то́йже:

О Тебе́ ра́дуются, Всенепоро́чная, святы́х собо́ри,/ и челове́цы гре́шнии, на Тя упова́юще, никогда́же отчаява́ются,/ си́льнаго бо в кре́пости Христа́ ро́ждши,// ма́терски преклоня́еши Его́ на ми́лость нам.

Песнь 4

Ирмо́с: *Седя́й в сла́ве на престо́ле Божества́/ во о́блаце ле́гце,/ прии́де Иису́с Пребоже́ственный/ Нетле́нною Дла́нию и спа́се зову́щия:/ сла́ва, Христе́, си́ле Твое́й.*

Ра́дуйся, Блага́го Царя́ Блага́я Ма́ти, брашно по́стников услажда́ющая, бдя́щим бо́дрость подаю́щая и сердца́ моля́щихся согрева́ющая.

Ра́дуйся, Бо́га ра́ди обнища́вших Сокро́вище, смире́нно тружда́ющихся Кре́посте и ско́рби терпя́щих Та́йная Ра́досте.

И́мя Иису́сово всегда́ во усте́х нося́ще, вра́жеския по́мыслы и стра́сти отрева́ем, Тобо́ю, Богоро́дице, Непобеди́мей Воево́дой на́шей, науча́еми.

Ты еси́ Ма́ти Чи́стая, Ты еси́ Де́ва Нетле́нная, Ты еси́ Цари́ца Всеси́льная, враго́м гро́зная, Ты еси́ А́гница кро́ткая, Богоотрокови́це Мари́е.

Песнь 5

Ирмо́с: *Ужасо́шася вся́ческая/ о Боже́ственней сла́ве Твое́й;/ Ты бо, Неискусобра́чная Де́во,/ име́ла еси́ во утро́бе над все́ми Бо́га/ и родила́ еси́ безле́тнаго Сы́на,/ всем воспева́ющим Тя// мир подава́ющая.*

Ра́дуйся, па́дающих возставление. Ра́дуйся, жесто́ких сердец умягчение. Ра́дуйся, худых нравов исправление. Ра́дуйся, всех по́мощь от Тебе́ приемших Похвало́ и не́мощь свою́ позна́вших Си́ло.

Ра́дуйся, Сто́лпе О́гненный, люди Твоя́ из ра́бства грехо́внаго изводя́й. Ра́дуйся, Сто́лпе О́блачный, Новый Израиль от супоста́тов сохраня́яй. Ра́дуйся, Исто́чниче сладости, питие́м духо́вным ве́рныя напая́яй.

Укрепи́, Влады́чице, непостоя́нный ум наш бде́ти и от та́тей мы́сленных дом души́ храни́ти, Го́споду же своему́, со стра́хом предстоя́, внима́ти и Тому́ Еди́ному собесе́довати.

Ра́дуйся, я́ко Тобо́ю де́монская си́ла упраздни́ся. Ра́дуйся, я́ко Тобо́ю прама́терняя кля́тва разреши́ся. Ра́дуйся, я́ко Тобо́ю смерть умертви́ся. Ра́дуйся, я́ко вси ро́ди ублажа́ют Тя, Тобо́ю, Богома́ти, спаса́еми.

Песнь 6

Ирмо́с: *Боже́ственное сие́ и всечестно́е/ соверша́юще пра́зднество,/ Богому́дрии, Богома́тере,/ прииди́те, рука́ми восплещим,// от Не́я ро́ждшагося Бо́га сла́вим.*

Земле́ Блага́я, Цве́т Жи́зни прозя́бшая, ра́дуйся: Тобо́ю бо земля́ серде́ц челове́ческих те́рния страсте́й свобожда́ется и, цве́ты доброде́телей прозяба́я, весели́т Созда́теля.

Зря́щи, Чи́стая, сы́ны Ада́мовы, во Христа́ обле́кшияся, ра́дуйся: ти́и бо за́поведи Бо́жии непоро́чне храня́т, ча́юще с возлю́бленным ими Го́сподем ве́чно ра́доватися.

А́ще и многогре́шни есмы́, Влады́чице, оба́че на заступле́ние Твое́ упова́ем и к Сы́ну Твоему́ смире́нно из глубины́ серде́чныя взыва́ем: Иисусе, предстательством Богородицы поми́луй нас.

Рабу́ Госпо́дню Себе́, Де́во, имену́еши и Богоро́дица, Всечестна́я, быва́еши. Те́мже моли́, Его́же на руку́ Твое́ю держи́ши, я́ко раба́ Господня — со благогове́нием и, я́ко Ма́ти — со дерзнове́нием, поми́ловати ду́ши на́ша.

Конда́к и и́кос воскре́сны.

Песнь 7

Ирмо́с: *Не послужи́ша тва́ри Богому́дрии/ па́че Созда́вшаго,/ но, о́гненное преще́ние му́жески попра́вше,/ ра́довахуся, пою́ще:/ препе́тый отце́в Госпо́дь и Бог, благослове́н еси́.*

Ра́дуйся, ли́ки де́вственныя вслед Себе́ Христу́ приводя́щая. Ра́дуйся, возлюбльших Господа нетленнаго весе́лия сподобля́ющая. Ра́дуйся, челове́ки со А́нгелы пе́ти чи́стыми умы́ науча́ющая.

Ра́дуйся, Любве неизрече́нныя сокровище. Ра́дуйся, милосе́рдия Божественнаго источниче. Ра́дуйся, благоутро́бная Ма́ти Сы́на Твоего́ о ми́ре умоля́ющая.

Иису́са Сладчайшаго в се́рдце нося́ще, воздыха́ния неизглаго́ланная к Нему́ возсыла́ют умныя молитвы делателие, благода́ть прия́ти сподо́бившиися моли́твами Твои́ми, Богоблагода́тная.

Смире́нием па́че всех к Бо́гу прибли́жившися, богатно просвеща́ешися Его́ светоли́тием, Де́во, и Вся Ум Богозри́тельный, Вся Боже́ственное Раче́ние являешися. Оба́че сродники Твоя не забу́ди, моля́щи приле́жно о нас.

Песнь 8

Ирмо́с: *О*́*троки благочести*́*выя в пещи*́*/ Рождество*́ *Богоро*́*дичо спасло*́ *есть;/ тогда*́ *у*́*бо образу*́*емое,/ ны*́*не же де*́*йствуемое,/ вселе*́*нную всю воздвиза*́*ет пе*́*ти Тебе*́*:/ Го*́*спода по*́*йте, дела*́*,// и превозноси*́*те во вся ве*́*ки.*

О Тебе́ ра́дуются апо́столи, проро́цы и му́ченицы, святи́телие, преподо́бнии и пра́веднии, и вси Бо́гу угоди́вшии, ра́дуйся, Благода́тная, пою́ще и превознося́ще Тя во ве́ки.

Ра́дуйся, Це́ркве Бо́жией Сто́лпе и Огражде́ние. Ра́дуйся, люде́й правосла́вных в ве́ре Утвержде́ние. Ра́дуйся, пою́щих и превознося́щих Тя ве́чное Спасе́ние.

Тро́ичен: О, Тро́ице, Бо́же наш, О́тче, Сы́не и Ду́ше, мо́лит Тя Богоро́дица с собо́ром А́нгелов и всех святы́х, све́том позна́ния Твоего́ вся просвети́, да в единомыслии пое́м и превозно́сим Тя во ве́ки.

О, Влады́чице Держа́вная, зе́млю Ру́сскую, Дом Твой, в тишине́ соблюди́, от враг ви́димых и неви́димых защити́, христиа́ны свя́то жи́ти укрепи́, да сла́вится во Отечестве на́шем Бог, препе́тый и превозноси́мый во ве́ки.

Песнь 9

Ирмо́с: *Всяк земнородный/ да взыграется, Духом просвещаемь,/ да торжествует же Безплотных умов естество,/ почитающее священное торжество Богоматере,/ и да вопиет:/ радуйся, Всеблаженная Богородице,/ Чистая Приснодево.*

Ра́дуются Се́ргий и Ге́рман, Анти́па и Наза́рий, и вси преподо́бнии валаа́мстии отцы́, я́ко да́же до днесь храни́ши, Влады́чице, оби́тель их под благода́тным покро́вом Твои́м.

Богоро́дице, Две́ре Небе́сная, Е́юже отцы́ на́ши в поко́й ве́чный внидо́ша, вхо́ды Ца́рствия Све́тов отве́рсти иногда́ и нам благоволи́, да, выну зря́ще лице́ Бо́жие, ра́дуемся во ве́ки.

Ны́не мы, я́коже де́ти, се́рдцем просты́м хвалу́ Тебе́ прино́сим, Чи́стая, пе́сни дре́вния и но́выя воспева́юще. Ты же, я́ко Ма́ти, дар любве́ на́шея приими́ и возда́ждь нам ве́чное ра́дование.

Умолка́ет вся́кое уны́ние, и ра́достию сердца́ ве́рных исполня́ются, на о́браз Твой взира́ющих, Богоневе́сто, его́же Али́пий, и́нок освяще́нный, благоле́пно живописа́.

Свят Госпо́дь Бог наш:

Ексапостиларий воскре́сен.

Сла́ва, и ны́не, свети́лен Богоро́дицы, глас 3:

Кто Сия́, па́че со́лнца блиста́ющая и заре́ю благодати горя́щая? Кто Сия́, в моли́твах о нас неусыпа́ющая у Престо́ла Вседержи́телева? Сия́ есть Ма́ти Све́та Безнача́льнаго, Е́юже ми́ру ра́дость возсия́, Благода́тная Мари́я.

На хвали́тех: стихи́ры воскре́сны 4, и Богоро́дицы 4, глас 8.

Подо́бен: О, пресла́внаго чудесе́!

О, пресла́внаго чудесе́!/ Бо́га на́шего Ма́ти/ Игу́мению Афо́нския горы́ Себе́ нарица́ет,/ оба́че и над Се́верным Афо́ном омофо́р Свой простира́ет./ Ликовству́ют и́ноков собо́ри,/ устраша́ются де́монов полки́./ О, какова́я Наста́вница и Засту́пница нам дарова́ся,/ Ея́же моли́твами, Христе́, спаси́ ду́ши на́ша,// я́ко Еди́н Благоутро́бен.

О, пресла́внаго чудесе́!/ А́гнца и Па́стыря Ма́ти/ па́стырский жезл восприе́млет/ и пасе́т и́ноки на па́житех духо́вных./ Блаже́ни мы, бра́тие, слы́шаще глас Ея́/ и, я́ко о́вцы незло́бивыя, вслед Ея́ ходя́ще./ Та бо бдит о ста́де Свое́м,/ да ни еди́н от нас поги́бнет,// но вси во огра́де Небе́сней ра́дуемся во ве́ки.

Стих: Помяну имя Твое/ во всяком роде и роде.

О, пресла́внаго чудесе́!/ Сади́теля жи́зни на́шея Ро́ждшая/ зе́млю духо́вными вертогра́ды украша́ет/ и в них Небе́сныя челове́ки, я́ко гро́зды спе́лыя, израща́ет./ Тии же плоди источают/ на ра́дость ми́ру вино́ нетле́ния,/ его́же сла́дости вкуша́ющии/ греха́ го́речи отвраща́ются,// вознося́ще в пе́снех Христа́ Го́спода.

Стих: Слыши Дщи и виждь,/ и приклони ухо Твое.

О, коль мно́гое мно́жество бла́гости/ Пресвятая, гре́шным нам, явля́еши!/ Зде бо ико́ною Твоею многосве́тлою/ Сама́ с на́ми пребыва́еши./ Что воздади́м Тебе́, Ма́ти Всепе́тая, о толи́цей любви́?/ То́кмо сле́зы и воздыха́ния серде́чная,/ и́хже ми́лостивно прии́мши, Бо́га умоли́,/ да сподо́бит нас чи́стым се́рдцем// непреста́нно Его́ сла́вити.

Сла́ва, стихи́ра ева́нгельская.

И ны́не, Преблагослове́нна еси́, Богоро́дице Де́во:

Славосло́вие вели́кое. И отпу́ст.

НА ЛИТУРГИ́́И

Слу́жба воскре́сна и Богоро́дицы.

Моли́тва Пресвятей Богородице пред иконою Ея Валаамскою

О Тебе́ ра́дуемся, Тобо́ю хва́лимся, Тя велича́ем и мо́лим Ти ся, Преблагослове́нная Влады́чице Богоро́дице, ико́не Твое́й Валаа́мстей ны́не предстоя́ще, ю́же, я́ко ве́лию святы́ню и кла́дязь неисчерпа́емый вся́каго бла́га нам дарова́ла еси́. Взира́ем бо на кро́ткий Твой лик — и сердца́ми умягча́емся; удивля́емся матероде́вственней красоте́ Твое́й — и жела́нием очи́стити ду́шу и те́ло воспламеня́емся; ви́дим Тя, безмо́лвно созерца́ющую Сы́на Преве́чнаго — и ум возво́дим к Небеси́; пред ца́рственным Твои́м вели́чием и непостижи́мым смире́нием благогове́йно склоня́ем главы́; во вся́цей нужде́ к о́бразу Твоему́ притека́ем и ско́рую по́мощь обрета́ем, источа́еши бо от него́ неоскудныя ми́лости и чудеса.

 Те́мже, за бы́вшия благодея́ния Тя благодаря́ще и па́ки на щедро́ты Твоя́ дерза́юще, пое́м Тебе́ со умиле́нием и ра́достию, я́ко еди́неми усты́. Ты же, о, Ма́ти Всесвята́я, ма́лое сие́ приноше́ние на́ше приими́ и коему́ждо, я́же ве́си, до́брая пода́й. Мир умири́, оби́тель Валаа́мскую и вся лю́ди правосла́вныя под кро́вом Твои́м сохрани́, пра́ведныя во благости утверди́, гре́шныя же на покая́ние обрати́, да вся́кая душа́ вели́чит Го́спода и ра́дуется о Бо́зе Спа́се свое́м ны́не и при́сно и во ве́ки веко́в. Ами́нь.